DOSARELE CLUBULUI DE LOGICĂ

DOSARUL 1 Un mesaj, multe interpretări
Situația
Este luni dimineață. Laura trebuie să anunțe prima întâlnire a Clubului de Logică. Trimite pe grupul clasei următorul mesaj: „Mâine ne vedem mai târziu în sala obișnuită. Aduceți ce trebuie!” A doua zi, Alexandra observă că membrii clubului au ajuns la ore diferite, în săli diferite și cu materiale diferite.  Cum este posibil? întreabă ea. Toți au citit același mesaj. Ajută-i pe membrii Clubului de Logică să descopere unde a greșit comunicarea.
1.Care este prima informație care lipsește din mesaj?
A. Ora întâlnirii
B. Numele profesorului
C. Durata întâlnirii
D. Numărul de telefon
2.Un elev nou nu știe care este „sala obișnuită”.
De ce?
A. Nu a citit mesajul.
B. Nu cunoaște informațiile pe care ceilalți le consideră evidente.
C. Nu știe unde este școala.
D. Nu participă la Club.
3.Expresia „mai târziu” poate fi înțeleasă diferit deoarece:
A. este prea lungă.
B. nu indică un moment precis.
C. este greșită gramatical.
D. este un termen tehnic.
4.Ce problemă creează expresia „Aduceți ce trebuie!”?
A. Nu precizează materialele necesare.
B. Conține un cuvânt necunoscut.
C. Este prea lungă.
D. Nu are verb.
5.Care dintre următoarele întrebări ar trebui adresată prima?
A. Cine mai participă?
B. La ce oră începe întâlnirea?
C. Cât durează întâlnirea?
D. Cine a trimis mesajul?
6.Care dintre următoarele variante transmite cel mai clar informația?
A. Ne vedem după ore.
B. Mâine, la ora 15:30, ne întâlnim în biblioteca liceului. Aduceți manualul de logică și un caiet.
C. Ne vedem în sala obișnuită.
D. Nu întârziați.
7.Completează mesajul cu informațiile care lipsesc. Mâine, la ora __, ne întâlnim în _____.
8.Precizează ce materiale ar trebui să conțină mesajul.
9.Explică de ce doi elevi pot interpreta diferit aceeași expresie „mai târziu”.
10.Scrie două întrebări pe care le-ai trimite Laurei înainte de întâlnire.
11.Rescrie mesajul astfel încât un elev nou în clasă să îl poată înțelege fără să ceară explicații.
12.La finalul întâlnirii, Alexandra spune: „Un mesaj bun este acela care nu obligă destinatarul să ghicească informațiile lipsă.” Ești de acord? Argumentează răspunsul.

DOSARUL 2 Biblioteca în dezordine
Cum putem organiza sute de obiecte astfel încât să găsim imediat ceea ce căutăm?
Situația
Clubul de Logică a primit o donație de cărți și materiale. După câteva minute, masa este plină cu manuale, dicționare, romane, reviste, laptopuri, markere, cabluri, caiete și alte obiecte. Liviu spune:  „Le punem pe toate pe raft. Important este să încapă.” Laura răspunde:  „Dacă nu le organizăm după un criteriu, nu vom mai găsi nimic.” Alexandra îi provoacă pe membrii Clubului: „Cine are dreptate? Cum ar trebui organizate obiectele?”
1.Care este problema pe care trebuie să o rezolve membrii Clubului?
A. Nu au suficiente rafturi.
B. Nu știu cum să organizeze obiectele.
C. Au prea multe manuale.
D. Nu au etichete.
2.Care dintre variante reprezintă un criteriu potrivit de organizare?
A. După culoarea preferată.
B. După utilitatea pentru activitățile Clubului.
C. După numele elevului care le-a adus.
D. După ziua în care au fost primite.
3.Care dintre următoarele obiecte aparțin aceleiași categorii?
A. Manual de logică – dicționar – roman.
B. Laptop – marker – caiet.
C. Cablu – roman – revistă.
D. Marker – laptop – dicționar.
4.Dacă alegem criteriul „echipamente informatice”, care obiect nu aparține acestei categorii?
A. Laptop.
B. Mouse.
C. Cablu USB.
D. Dicționar.
5.Liviu propune categoria:
„Obiecte folositoare.”
De ce această categorie poate crea probleme?
A. Toate obiectele sunt folositoare.
B. Nu este suficient de clar ce înseamnă „folositoare”.
C. Există prea puține obiecte.
D. Categoria este prea mare.
6.Care clasificare este cea mai bine realizată?
A. Cărți / echipamente informatice / materiale de scris.
B. Obiecte mari / obiecte interesante.
C. Obiecte frumoase / obiecte urâte.
D. Obiecte noi / obiecte vechi.
7.Propune un alt criteriu logic după care ar putea fi organizate obiectele.
8.Alege cinci obiecte din situație și grupează-le după criteriul propus de tine.
9. Laura afirmă: „Într-o clasificare, toate obiectele din aceeași categorie trebuie să aibă ceva comun.” Explică de ce.
10.Alexandra observă că un coleg a pus laptopul și markerul în aceeași categorie deoarece sunt negre. Este aceasta o clasificare utilă pentru Clubul de Logică? Argumentează.
11.Imaginează-ți că peste o lună un membru nou trebuie să găsească rapid un dicționar. Cum ai organiza biblioteca pentru ca acest lucru să fie ușor?
12. Scrie concluzia investigației. Ce ai descoperit despre clasificare? De ce este important să folosim un criteriu clar?


DOSARUL 3 Cine are dreptate?
Doi colegi susțin lucruri diferite despre aceeași situație. Pot avea amândoi dreptate?
Situația
În pauză, membrii Clubului de Logică discută despre întâlnirea de vineri. Emil spune: „Toți membrii Clubului au participat la întâlnire.” Laura răspunde: „Nu toți membrii Clubului au participat la întâlnire.” În acel moment, Liviu intervine: „Cred că amândoi aveți dreptate.” Alexandra îi oprește și spune: „Înainte să alegem cine are dreptate, trebuie să analizăm cu atenție afirmațiile.” Ajută membrii Clubului să rezolve disputa.
1.Care sunt afirmațiile aflate în discuție?
A. Două afirmații despre aceeași situație.
B. Două întrebări.
C. Două ordine.
D. Două definiții.
2.Afirmațiile lui Emil și Laura se referă la:
A. două întâlniri diferite.
B. aceeași întâlnire.
C. două cluburi diferite.
D. două clase diferite.
3.Dacă afirmația lui Emil este adevărată, afirmația Laurei este:
A. adevărată.
B. falsă.
C. posibil adevărată.
D. imposibil de analizat.
4.Dacă afirmația Laurei este adevărată, afirmația lui Emil este:
A. adevărată.
B. falsă.
C. uneori adevărată.
D. fără sens.
5.Afirmația lui Liviu („Amândoi aveți dreptate.”) este:
A. corectă.
B. incorectă, deoarece cele două afirmații nu pot fi adevărate simultan.
C. imposibil de evaluat.
D. o întrebare.
6.Ce ar trebui să facă membrii Clubului înainte de a decide cine are dreptate?
A. Să voteze.
B. Să verifice faptele.
C. Să tragă la sorți.
D. Să accepte prima afirmație.
7.Imaginează-ți că unul dintre membrii Clubului a lipsit de la întâlnire. Care afirmație devine adevărată? Explică.
8.Scrie o pereche de afirmații asemănătoare, care nu pot fi adevărate în același timp.
9.De ce este important ca afirmațiile să se refere la aceeași situație atunci când le comparăm?
10.Alexandra spune: „În logică, nu alegem răspunsul care ne place, ci pe cel susținut de dovezi.” Explică această idee folosind situația din dosar.
11.Imaginează-ți că ești martor la discuție.
Ce informație ai căuta pentru a decide cine are dreptate?
12. Scrie concluzia investigației. Cum putem stabili dacă două afirmații despre aceeași situație sunt compatibile sau se exclud?


DOSARUL 4 Regulamentul cu probleme
De ce au înțeles colegii diferit același regulament?
Situația
Clubul de Logică organizează un concurs între clase. Laura redactează regulamentul și îl afișează la avizier. Unul dintre articole spune: „Elevii care au terminat proiectul și au primit acordul profesorului sau al coordonatorului pot participa la etapa finală.” În ziua concursului apar neînțelegeri. Emil spune că este suficient să ai acordul profesorului. Liviu susține că este suficient acordul coordonatorului. Irene crede că participanții trebuie să fi terminat proiectul și să aibă unul dintre cele două acorduri. Alți colegi nu mai sunt siguri care interpretare este corectă. Alexandra îi roagă pe membrii Clubului de Logică să analizeze cu atenție regulamentul înainte de a lua o decizie.
1.Care este scopul regulamentului?
A. Să îi distreze pe elevi.
B. Să stabilească regulile de participare.
C. Să prezinte proiectele.
D. Să anunțe premiile.
2.Care condiție trebuie îndeplinită de toți participanții?
A. Să primească acordul coordonatorului.
B. Să termine proiectul.
C. Să primească ambele acorduri.
D. Să participe la toate activitățile.
3.După terminarea proiectului, elevul trebuie să aibă:
A. acordul profesorului sau al coordonatorului.
B. acordul profesorului și al coordonatorului.
C. doar acordul colegilor.
D. niciun acord.
4.Ce cuvânt este esențial pentru interpretarea regulamentului?
A. proiect
B. elevii
C. sau
D. etapa
5.Dacă un elev a terminat proiectul și are acordul profesorului, poate participa?
A. Da.
B. Nu.
C. Nu există suficiente informații.
D. Doar dacă are și acordul colegilor.
6.Dacă un elev nu a terminat proiectul, dar are acordul coordonatorului, poate participa?
A. Da.
B. Nu.
C. Numai dacă profesorul este de acord.
D. Regulamentul nu precizează.
7.Explică de ce Emil și Liviu nu se contrazic atunci când discută despre acordul profesorului și al coordonatorului.
8.Rescrie articolul din regulament astfel încât să fie cât mai clar.
9.Imaginează-ți că regulamentul ar spune: „Elevii care au terminat proiectul și au primit acordul profesorului și al coordonatorului pot participa.” Ce s-ar schimba?
10.De ce este important ca regulamentele să fie formulate cât mai precis?
11.Dă un exemplu din viața școlii în care o regulă formulată neclar poate produce conflicte.
12. Scrie concluzia investigației. Ce ai învățat despre interpretarea regulilor și despre rolul cuvintelor „și” și „sau” într-un enunț?

DOSARUL 5 Definiția dispărută
Cum ne dăm seama dacă o definiție este bună?
Situația
Clubul de Logică pregătește un Mic dicționar al detectivilor logici pentru elevii de clasa a IX-a. Fiecare membru trebuie să propună definiții pentru câteva noțiuni. La verificare, Alexandra observă că definițiile nu sunt la fel de bune. Laura scrie: „Un dicționar este o carte în care găsim explicația cuvintelor.” Liviu scrie: „Un dicționar este o carte foarte folositoare.” Emil scrie: „Un dicționar este un dicționar bun.” Irene scrie: „Un dicționar este o lucrare în care cuvintele sunt prezentate în ordine alfabetică și explicate.” Alexandra spune: „Nu toate definițiile ne ajută să înțelegem un termen. Hai să aflăm de ce.”
1.Care dintre definiții explică cel mai bine ce este un dicționar?
A. Definiția Laurei.
B. Definiția lui Liviu.
C. Definiția lui Emil.
D. Definiția Irenei.
2.De ce definiția lui Liviu este insuficientă?
A. Pentru că spune doar o apreciere.
B. Pentru că este prea lungă.
C. Pentru că este falsă.
D. Pentru că nu conține niciun substantiv.
3.Care este problema definiției lui Emil?
A. Este prea detaliată.
B. Explică termenul folosind același termen.
C. Este incompletă.
D. Nu este scrisă corect.
4.O definiție bună trebuie să:
A. explice clar sensul termenului.
B. convingă cititorul.
C. fie cât mai scurtă, indiferent de conținut.
D. conțină exemple.
5.Care dintre următoarele este o definiție mai bună pentru manual?
A. „Manualul este foarte util.”
B. „Manualul este o carte.”
C. „Manualul este o carte care conține lecțiile unei discipline și este folosită pentru învățare.”
D. „Manualul este manual.”
6.Care definiție conține o apreciere personală?
A. „Pixul este un instrument de scris.”
B. „Biblioteca este spațiul în care sunt păstrate cărți.”
C. „Telefonul mobil este cea mai bună invenție.”
D. „Caietul este folosit pentru notițe.”
7.Explică de ce definiția Irenei este mai utilă decât definiția lui Liviu.
8.Rescrie definiția lui Liviu astfel încât să devină o definiție corectă. „Un dicționar este…”
9.Un coleg definește astfel termenul profesor: „Profesorul este o persoană foarte deșteaptă.” Ce problemă observi?
10.Scrie o definiție pentru termenul bibliotecă.
11.Schimbă definiția de mai jos astfel încât să fie mai clară. „Laptopul este un lucru bun.”
12. Scrie concluzia investigației. Ce reguli trebuie respectate pentru ca o definiție să fie clară și utilă?

DOSARUL 6 Cine este suspectul?
Cum putem trage concluzii corecte despre un grup de persoane fără să verificăm fiecare caz separat?
Situația
Clubul de Logică organizează un atelier de robotică. La finalul activității, unul dintre kiturile electronice lipsește. Alexandra nu vrea să acuze pe nimeni fără dovezi și începe să adune informații. Laura consultă lista de participare și spune: „Toți membrii Clubului de Logică au fost prezenți la atelier.” Emil adaugă: „Unii participanți au lucrat la masa cu kiturile electronice.” Irene observă: „Niciun elev din clasa a IX-a B nu a lipsit de la atelier.” Liviu întreabă: „Putem afla cine ar fi putut avea acces la kit doar din aceste informații?” Alexandra răspunde: „Nu putem identifica vinovatul, dar putem analiza corect ceea ce rezultă din fiecare afirmație.”
1.Afirmația „Toți membrii Clubului de Logică au fost prezenți la atelier.” se referă la:
A. un singur elev.
B. o parte dintre membri.
C. întregul grup al membrilor Clubului.
D. profesorii școlii.
2.Afirmația „Unii participanți au lucrat la masa cu kiturile.” înseamnă că:
A. toți participanții au lucrat acolo.
B. cel puțin un participant a lucrat acolo.
C. niciun participant nu a lucrat acolo.
D. nu există suficiente informații.
3.Afirmația „Niciun elev din clasa a IX-a B nu a lipsit.” înseamnă că:
A. toți elevii din IX B au fost prezenți.
B. doar unii au fost prezenți.
C. nu știm cine a fost prezent.
D. atelierul a fost anulat.
4.Care dintre afirmațiile de mai jos vorbește despre toți membrii unui grup?
A. Unii elevi citesc.
B. Toți membrii Clubului participă.
C. Câțiva elevi lipsesc.
D. Există un elev premiat.
5.Care afirmație vorbește despre cel puțin un membru al grupului?
A. Niciun elev nu întârzie.
B. Toți elevii poartă ecuson.
C. Unii elevi au venit cu bicicleta.
D. Toți profesorii participă.
6.Din afirmația „Toți membrii Clubului au legitimație.” putem spune sigur că:
A. Laura, fiind membră a Clubului, are legitimație.
B. Nimeni nu are legitimație.
C. Doar Laura are legitimație.
D. Legitimațiile sunt albastre.
7.Alexandra spune: „Din faptul că un elev a fost prezent nu rezultă că el este suspect.” Explică de ce.
8.Care dintre următoarele concluzii este justificată?
A. Toți cei prezenți au folosit kiturile.
B. Toți cei care au folosit kiturile sunt suspecți.
C. Din informațiile date nu poate fi identificat vinovatul.
D. Kitul a fost pierdut de profesor.
9.Completează enunțul astfel încât să fie adevărat. Toți membrii Clubului poartă ecuson. Laura este membră a Clubului. Prin urmare, _____.
10.Construiește o afirmație care începe cu: „Unii elevi…” și una care începe cu: „Niciun elev…”
11.Imaginează-ți că apar camerele de supraveghere și se vede că doar trei elevi au ajuns lângă masa cu kiturile. Explică de ce această informație este mai utilă decât afirmația: „Toți membrii Clubului au fost prezenți.”
12. Scrie concluzia investigației. Ce ai învățat despre afirmațiile care se referă la „toți”, „unii” și „niciunul”? De ce este important să nu tragem concluzii mai puternice decât permit dovezile?
.
DOSARUL 7 Misterul celor trei declarații
Cum putem decide dacă o concluzie rezultă într-adevăr din informațiile pe care le avem?
Situația
Clubul de Logică organizează o expoziție. La finalul zilei, Alexandra îi provoacă pe colegi cu un joc. Pe tablă scrie trei afirmații: Toți membrii Clubului de Logică poartă ecuson. Laura este membră a Clubului de Logică. Prin urmare, Laura poartă ecuson. Liviu spune imediat:  „Concluzia este sigură.” Emil întreabă:  „Dar de unde știm?” Alexandra răspunde:  „Haideți să verificăm dacă această concluzie rezultă într-adevăr din cele două informații.”
1.Care dintre afirmațiile de mai sus reprezintă concluzia?
A. Prima.
B. A doua.
C. A treia.
D. Niciuna.
2.Primele două afirmații sunt:
A. întrebări.
B. premise.
C. concluzii.
D. definiții.
3.Dacă primele două afirmații sunt adevărate, concluzia este:
A. adevărată.
B. falsă.
C. imposibil de stabilit.
D. doar probabilă.
4.De ce poate fi acceptată concluzia?
A. Pentru că Laura este cunoscută.
B. Pentru că rezultă din informațiile oferite.
C. Pentru că Alexandra spune că este adevărată.
D. Pentru că este cea mai convenabilă.
5.Care dintre următoarele argumente are aceeași structură?
A. Toți elevii clasei au ecuson. Andrei este elev al clasei. Andrei are ecuson.
B. Unii elevi au ecuson. Andrei este elev. Andrei are ecuson.
C. Niciun profesor nu lipsește. Există profesori. Școala este deschisă.
D. Unii elevi citesc. Laura citește. Laura este elevă.
6.Ce trebuie verificat înainte de a accepta o concluzie?
A. Dacă este interesantă.
B. Dacă rezultă din premise.
C. Dacă este scurtă.
D. Dacă este populară.
7.Completează argumentul. Toți membrii Clubului primesc diplomă. Irene este membră a Clubului. Prin urmare, ____.
8.Un coleg afirmă: Toți membrii Clubului au ecuson. Liviu are ecuson. Prin urmare, Liviu este membru al Clubului. Este corectă concluzia? Explică.
9.Construiește un argument asemănător folosind tema bibliotecii.
10.De ce este important ca premisele să fie adevărate?
11.Alexandra spune: „Uneori concluzia poate fi adevărată, dar argumentul să fie greșit.” Explică această afirmație printr-un exemplu.
12. Scrie concluzia investigației. Cum putem verifica dacă o concluzie rezultă logic din premise?

DOSARUL 8 Indiciile sunt suficiente?
Când putem trage o concluzie pe baza unor observații și când este prea devreme?
Situația
În fiecare săptămână, Clubul de Logică organizează câte un atelier. Laura observă că în ultimele trei întâlniri elevii care au venit cu 15 minute mai devreme au găsit locuri în primul rând. La începutul următoarei întâlniri, ea spune: „Dacă veniți cu 15 minute mai devreme, sigur veți găsi loc în primul rând.” Emil nu este convins. „Poate că până acum a fost așa, dar nu știm dacă se va întâmpla mereu.” Alexandra îi provoacă pe membrii Clubului: „Cum putem decide dacă avem suficiente dovezi pentru o concluzie generală?”
1.Pe ce se bazează concluzia Laurei?
A. Pe o regulă din regulament.
B. Pe observațiile făcute la ultimele trei întâlniri.
C. Pe un experiment realizat de profesori.
D. Pe o informație din manual.
2.Laura afirmă că:
A. situația s-a repetat de câteva ori.
B. situația se va repeta întotdeauna.
C. nimeni nu va mai întârzia.
D. atelierul începe mai devreme.
3.Emil consideră că:
A. trei observații pot fi insuficiente.
B. Laura nu a participat la întâlniri.
C. nimeni nu găsește loc în primul rând.
D. regulamentul este greșit.
4.Care dintre afirmațiile următoare este cea mai prudentă?
A. Se va întâmpla întotdeauna.
B. Probabil se va întâmpla și data viitoare.
C. Este imposibil să se întâmple din nou.
D. Nu putem spune nimic.
5.Care informație ar face concluzia Laurei mai credibilă?
A. Observații făcute la multe întâlniri diferite.
B. Părerea unui coleg.
C. Un zvon.
D. O presupunere.
6.Care dintre următoarele reprezintă o generalizare?
A. Astăzi plouă.
B. În ultimele trei săptămâni a plouat marți, deci marțea plouă întotdeauna.
C. Atelierul începe la ora 15.
D. Biblioteca este deschisă.
7.Explică de ce este riscant să tragem concluzii generale pe baza unui număr mic de exemple.
8.Propune o metodă prin care Laura ar putea verifica dacă observația ei este corectă.
9.Un coleg spune: „Am luat nota 10 după ce am folosit un pix albastru. Pixul albastru aduce noroc.” Este justificată această concluzie? Explică.
10.Dă un exemplu din viața de zi cu zi în care oamenii generalizează prea repede.
11.Completează enunțul: Cu cât avem mai multe observații făcute în condiții diferite, cu atât ___.
12. Scrie concluzia investigației. Când putem avea încredere într-o concluzie bazată pe observații? Ce trebuie verificat înainte de a face o generalizare?

DOSARUL 9 Cazul celor două poduri
Când ne poate ajuta o asemănare să luăm o decizie și când ne poate induce în eroare?
Situația
Clubul de Logică organizează o excursie. Pentru a ajunge la cetate, elevii trebuie să traverseze un pod de lemn.
Liviu spune: „Podul acesta seamănă foarte mult cu podul din Parcul Central. Am trecut de multe ori pe acela fără probleme, deci putem trece și pe acesta.” Emil privește cu atenție și observă: „Acest pod este mai vechi și are câteva scânduri crăpate. Nu sunt sigur că simpla asemănare este suficientă.” Laura îi întreabă: „Când putem folosi asemănările pentru a lua o decizie?” Alexandra îi provoacă pe membrii Clubului să analizeze argumentul înainte ca grupul să pornească mai departe.
1.Pe ce își bazează Liviu concluzia?
A. Pe o regulă din regulament.
B. Pe asemănarea dintre cele două poduri.
C. Pe un experiment.
D. Pe o fotografie.
2.Ce observă Emil?
A. Cele două poduri sunt identice.
B. Există și diferențe importante între ele.
C. Podul este închis.
D. Nimeni nu poate traversa podul.
3.Care informație este cea mai importantă înainte de a decide traversarea?
A. Culoarea podului.
B. Starea lui de rezistență.
C. Numele constructorului.
D. Numărul turiștilor.
4.Care concluzie este cea mai prudentă?
A. Putem trece sigur.
B. Nu vom trece niciodată.
C. Mai întâi verificăm dacă podul este sigur.
D. Alegem prin vot.
5.Analogia este mai convingătoare atunci când:
A. există multe asemănări relevante între situații.
B. cele două situații au aceeași culoare.
C. cineva vorbește foarte convingător.
D. concluzia este convenabilă.
6.Care dintre următoarele este un exemplu de analogie?
A. Am rezolvat un exercițiu asemănător folosind aceeași metodă.
B. Toți elevii sunt prezenți.
C. Niciun coleg nu lipsește.
D. Biblioteca este deschisă.
7.Explică de ce simpla asemănare dintre două situații nu garantează că ele vor avea același rezultat.
8.Dă un exemplu în care analogia te poate ajuta să rezolvi o problemă.
9.Dă un exemplu în care analogia te poate conduce la o concluzie greșită.
10.Completează enunțul: Înainte de a accepta o concluzie prin analogie, trebuie să verificăm __
11.Alexandra spune: „Nu toate asemănările sunt importante.” Explică această afirmație folosind exemplul celor două poduri.
12.Scrie concluzia investigației. Când este analogia un instrument util și când trebuie folosită cu prudență?

DOSARUL 10 Știrea care părea adevărată Cum recunoaștem un argument slab, chiar dacă pare convingător?
Situația
În pauză, Laura le arată colegilor o postare distribuită pe o rețea de socializare. „Un elev a luat nota 10 la toate testele după ce a băut zilnic un anumit energizant. Dacă vrei și tu rezultate excelente, consumă aceeași băutură!” Sub postare sunt sute de comentarii. Unii elevi spun că reclama trebuie să fie adevărată. Emil este sceptic.  „Faptul că două lucruri se întâmplă împreună nu înseamnă că unul îl provoacă pe celălalt.” Liviu adaugă:  „Poate elevul învăța foarte mult, iar băutura nu are nicio legătură cu rezultatele.” Alexandra îi provoacă pe membrii Clubului de Logică: „Înainte să credeți o afirmație, analizați argumentele pe care se bazează.”
1.Care este concluzia reclamei?
A. Elevul a învățat.
B. Energizantul garantează note foarte bune.
C. Testele au fost ușoare.
D. Profesorii sunt exigenți.
2.Pe ce dovadă se bazează reclama?
A. Pe experiența unui singur elev.
B. Pe un studiu științific.
C. Pe rezultatele tuturor elevilor.
D. Pe regulamentul școlii.
3.Care este observația făcută de Emil?
A. Toate reclamele sunt false.
B. Două evenimente care apar împreună nu sunt neapărat legate printr-o relație de cauză și efect.
C. Energizantele sunt interzise.
D. Elevul nu există.
4.Care explicație alternativă este propusă de Liviu?
A. Elevul a copiat.
B. Elevul a învățat mai mult.
C. Profesorul l-a favorizat.
D. Testul a fost anulat.
5.Ce informație ar face reclama mai credibilă?
A. Un studiu realizat pe un număr mare de persoane.
B. Încă un comentariu pe internet.
C. O fotografie.
D. O promisiune a producătorului.
6.Care dintre următoarele afirmații este argumentată cel mai bine?
A. „Am avut noroc o dată, deci voi avea mereu.”
B. „Am verificat rezultatele unui studiu realizat pe mai multe sute de elevi.”
C. „Toată lumea spune că este adevărat.”
D. „Am citit într-un comentariu.”
7.Explică de ce experiența unei singure persoane nu este suficientă pentru o concluzie generală.
8.Dă un exemplu de reclamă sau mesaj pe internet care încearcă să convingă fără dovezi suficiente.
9.Ce întrebări ai pune înainte să crezi informația din reclamă? Scrie două întrebări.
10.Un coleg spune: „Are peste 20 000 de aprecieri. Înseamnă că este adevărat.” Ești de acord? Argumentează.
11.Imaginează-ți că trebuie să le explici colegilor cum verifici dacă o informație este de încredere.
Scrie trei reguli pe care le-ai urma.
12.  Raportul detectivului Scrie concluzia investigației. Ce ai învățat despre argumente, dovezi și informațiile întâlnite pe internet? Cum te poate ajuta logica să eviți manipularea și concluziile grăbite?



Barem 1 
1. A, 2. B, 3. B, 4. A, 5. B, 6. B, 7–12. Răspunsuri deschise evaluate după: completitudinea informațiilor; claritatea exprimării; justificarea logică; eliminarea ambiguităților și a termenilor vagi.
Barem 2 
1. B, 2. B, 3. A, 4. D, 5. B, 6. A, 7–12. Se evaluează: alegerea unui criteriu logic; consecvența clasificării; justificarea răspunsurilor; argumentarea; formularea unei concluzii clare.
Barem 3 
1. A, 2. B, 3. B, 4. B, 5. B, 6. B, 7–12. Se evaluează: identificarea corectă a relației dintre afirmații; justificarea răspunsurilor; utilizarea exemplelor potrivite; argumentarea logică; formularea unei concluzii clare.
Barem 4 
1. B, 2. B, 3. A, 4. C, 5. A, 6. B, 7–12. Se evaluează: interpretarea corectă a condițiilor; justificarea răspunsurilor; reformularea clară a regulamentului; aplicarea regulii în contexte noi; concluzia logică.
Barem 5 
1. D, 2. A, 3. B, 4. A, 5. C, 6. C, 7–12. Se evaluează: identificarea defectelor unei definiții; formularea unei definiții clare și adecvate; evitarea definițiilor circulare și a aprecierilor subiective; justificarea răspunsurilor; formularea concluziei finale.
Barem 6 
1. C, 2. B, 3. A, 4. B, 5. C, 6. A, 7–12. Se evaluează: interpretarea corectă a afirmațiilor despre clase de obiecte; distingerea dintre „toți”, „unii” și „niciunul”; justificarea concluziilor; evitarea generalizărilor nejustificate; formularea unei concluzii logice.
Barem 7 
1. C, 2. B, 3. A, 4. B, 5. A, 6. B, 7. Irene primește diplomă. 8. Nu. Faptul că Liviu are ecuson nu dovedește că este membru al Clubului; și alte persoane pot avea ecuson. 9–12. Se evaluează: construirea unui argument corect; distingerea dintre premise și concluzie; justificarea răspunsurilor; identificarea concluziilor care nu rezultă din premise; formularea unei concluzii logice.
Barem 8 
1. B, 2. B, 3. A, 4. B, 5. A, 6. B, 7–12. Se evaluează: înțelegerea diferenței dintre observație și generalizare; justificarea concluziilor; identificarea generalizărilor pripite; formularea unor metode de verificare; argumentarea logică.
Barem 9 
1. B, 2. B, 3. B, 4. C, 5. A, 6. A, 7–12. Se evaluează: identificarea argumentelor prin analogie; distingerea asemănărilor relevante de cele nerelevante; justificarea concluziilor; formularea unor exemple proprii; redactarea unei concluzii argumentate.
Barem 10  
1. B, 2. A, 3. B, 4. B, 5. A, 6. B, 7–12. Se evaluează: identificarea calității dovezilor; recunoașterea relației dintre argument și concluzie; formularea unor întrebări critice; justificarea răspunsurilor; redactarea concluziei finale.
.

